Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од М. А. од Гостивар, поднесена против ОУРЦ „Д-р Златан Сремец“ - Скопје, по предметот Барање за пристап до информации од јавен карактер, на 04.06.2025 година, го донесе следното

**Р Е Ш Е Н И Е**

1. Жалбата изјавена од М. А. од Гостивар, поднесена против ОУРЦ „Д-р Златан Сремец“ - Скопје, заведена во Агенцијата под бр.08-251 на 26.05.2025 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

М. А. од Гостивар, поднел Барање за пристап до информации од јавен карактер до ОУРЦ „Д-р Златан Сремец“ - Скопје, со кое побарала по е – маил, да му се достави електронски запис од следната информација:

„Барам да ми се достави копија од записниците за селекција на кадидатите по огласот за вработување на Образовен Асистент објевен на 01.04.2025, во кој учествував како кандидат, барам докуменентот да ми биде доставено како фотокопија (скенирана верзија) со заштита на личните податоци на другите кандидати (преку иницијали)“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-251 на 26.05.2025 година.

Агенцијата со електронски допис бр.08-251 од 26.05.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 28.05.2025 година по електронски пат до Агенцијата достави допис „Делумен одговор на барање“ бр.03-333/2 од 27.03.2025 година, насловен до Барателот на информации. Во дописот е наведено: „Ве известуваме дека Основното училиште со ресурсен центар „д-р Златан Сремец“ Скопје донесе одлука за делумен пристап до бараната информација, согласно член 9 став (2) од Законот за слободен пристап до информации...Во прилог Ви го доставуваме записникот од комисијата, со тоа што се изоставени и/или редактирни следните информации: имињата и презимињата на другите кандидати, лични податоци...Оценки и коментари..Овие делови се исклучени со цел заштита на личните податоци и правото на приватност на трети лица, согласно член 6 став (1) алинеја 1 од Законот...“. Во прилог Записник од извршената административна проверка по Јавен оглас за вработување на определено време на 41 образовен асистент за ученици со попреченост во основно образование и 1 наставник по работа со компјутер за учебната 2024-2025, во кое е наведено „Листата на кадидати кои ги исполнуваат општите и посебните услови наведени во огласот“ со избришани податоци на кандидатите, и тоа името и презимето и образованието на кандидатот.

Барателот на информации на 04.06.2025 година по електронски пат ја извести Агенцијата дека „не сум задоволна од одговорот на ОУРЦ „Златан Сремец“ бидејќи моето барање со ИЈК беше да ми се достават записниците од комисија за селекција на кадидати преку одземени Иницијали, а одговорот е со целосен одземен текст, така што стојам на наводите на жалбата“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Имателот на информации постапувајќи по поднесеното барање за пристап до информации од јавен карактер, со допис насловен допис „Делумен одговор“ му одговара на Барателот, наместо со Решение согласно одредбите од Законот за слободен пристап до информации од јавен карактер, да му ги достави бараните информации до Барателот, на начин и во форма наведени во Барањето, со анонимизирање на личните податоци.

Имателот на информации доколку располага со бараната информација, е должен да му ја достави информацијата и да постапи и согласно член 10 став 1 алинеја 1, 12, 13 и 21 став 2 од истиот Закон, односно Имателот на информации е должен да ја информира јавноста преку својата интернет страница со објавување на податоци од негова надлежност, и други информации кои произлегуваат од надлежноста и работата на имателот на информацијата.

Согласно член 6 став 1 точка 2 од Законот за слободен пристап до информации од јавен карактер Имателите на информации можат да одбијат барање за пристап до личен податок чие откривање би значело повреда на заштита на личните податоци.

Додека, согласно член 6 став 4 од истиот Закон, ако документ или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

Согласно член 4 став 1 точка 1 од Законот за заштита на личните податоци, „Личен податок“ е секоја информација која се однесува на идентификувано физичко лице или физичко лице кое може да се идентификува (субјект на лични податоци), а физичко лице кое може да се идентификува е лице чиј идентитет може да се утврди директно или индиректно, посебно врз основа на идентификатор како што се име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице.

Во врска со горенаведеното, Агенцијата му укажува на Имателот на информации дека исклучоците не се апсолутни. Во конкретниот случај, е потребно бараната информација на Барателот да му се достави во анонимизирана форма, односно со прекривање на личните податоци на останатите кандидати, со тоа што делот за образование не треба да се избрише, бидејќи преку тој податок не може да се открие идентитетот на кандидатот.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации со анонимизирање на личните податоци на останатите кандидати.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,**  **Пламенка Бојчева** |